Ons het ook ’n bediening “Laerskool Kids”, waar ons tydens die oggenderedienste blaadjies opstel wat die kerngedagtes van die oggend se erediens en preek op die laerskoolkind se vlak bevat. Ons beplan ook ’n geleentheid tydens elke Engelse erediens (een keer per kwartaal) waar ons ’n erediens gefokus op laerskoolkinders hou.
Die formele kategese begin van graad 1 af. Katkisasie is ’n hulpmiddel vir jou om jou kind na belydenisaflegging te begelei. As ons dink dat ’n halfuur katkisasie per week al is wat ’n kind nodig het om uiteindelik die Here te leer ken, maak ons ’n fout. Katkisasie help ouers slegs in hul taak. Gebruik dus die inhoud van die boekies en voorbereiding deur die week vir gesprekke met jou kind.
Laerskoolkatkisasie (graad 1 tot 6) vind Sondagoggende tussen die twee oggenddienste plaas (vanaf 9:00). Kinders kom saam met hulle ouers ná die eerste erediens in die ouditorium vir katkisasieopening byeen, waarna die kinders na hul onderskeie klasse gaan. Daar is nie katkisasie gedurende staatskoolvakansies of oor langnaweke nie. Vir die laerskoolkinders is daar ook op Nagmaalsondae nie katkisasie nie. Die lesnommer wat behandel word, word weekliks in die nuusblad aangedui.
Daar is verder ’n jaarlikse kamp vir die laerskooljeug en gereelde byeenkomste waar hulle mekaar in die groter groep beter kan leer ken.